শুক্রবার রাতে ট্যাংরায় খুন হন এক প্রোমোটার। ঠিক তার দেড়দিনের মাথায় এদিন ভোরে গোবিন্দ খটিক রোডে যুবকের দেহটি পড়ে থাকতে দেখেন স্থানীয়রা। পুলিসে খবর দেওয়ার পর পুলিস এসে দেহটি উদ্ধার করে নিয়ে যায়। পুলিস জানিয়েছে, ছুরি দিয়ে কুপিয়ে কুপিয়ে খুন করা হয়েছে ওই যুবকের। নিহত যুবকের মাথায় ও শরীরে বেশকিছু জায়গায় গভীর আঘাতের চিহ্ন রয়েছে। প্রাথমিক তদন্তের পর জানা গেছে, মৃতের নাম সানি। বয়স ২৬-২৭ বছর। অপরাধীদের হদিশ পেতে পুলিস ওই এলাকার সিসিটিভি ফুটেজ খতিয়ে দেখছে। ব্যক্তিগত শত্রুতার জেরেই এই খুন, নাকি এর পিছনে প্রোমোটারি রাজ রয়েছে, তা জানতে ঘটনার তদন্ত শুরু করেছে পুলিস। প্রোমোটার খুনের সঙ্গে এই ঘটনার কোনও সম্পর্ক রয়েছে কিনা, তা-ও খতিয়ে দেখা হচ্ছে।